ปค.ยันชุดไทย ถ่ายบัตรปชช.ได้ แต่ห้ามใส่ชฎา
ช่อง3จัดให้อิ่ม พิเศษอีก3ตอน,บุพเพสันนิวาส, ของเขาแรงจริงๆนะคุณพี่ เพลานี้ทำเรตติ้งรวมทั่วประเทศแตะ 17.4 แซงนาคีขึ้นที่ 1 ละครที่มีเรตติ้งสูงสุดนับตั้งแต่ทีวีดิจิทัลเริ่มออกอากาศ ระบุ 3 ตอนพิเศษเล่าเรื่องราวความเกี่ยวพันระหว่างการะเกดและเกศสุรางค์ เตรียมหารือแผนเซอร์ไพรส์แฟนละครวันอวสาน 11 เม.ย. เผยได้รับการติดต่อซื้อลิขสิทธิ์ไปออกอากาศในจีนและประเทศเพื่อนบ้านแล้ว ขณะที่คำว่าบุพเพสันนิวาสเป็นคำค้นหายอดฮิตอันดับที่ 32 ของ weibo ในจีน โดยแฟนคลับถึงขนาดอดหลับอดนอนรอดูละคร พร้อมชื่นชมว่าละครเรื่องนี้มีประวัติศาสตร์มากมายและฉากหวานๆเพียบ มหาดไทยชี้แต่งชุดไทยถ่ายรูปติดบัตรประชาชนได้ แต่ห้ามสวมชฎาถือว่าผิดกฎหมาย,ละครพีเรียด ,บุพเพสันนิวาส, ที่ดังทะลุมิติ จนสร้างประวัติศาสตร์ให้กับวงการละครเมืองไทย โดยไม่เพียงแต่จะฮอตฮิตฟินเฟอร์แค่ในเมืองไทยเท่านั้น แต่กระแสฟีเวอร์ ออเจ้า ยังลามไปไกลถึงต่างแดนอีกด้วย ถึงขนาดคนไทยที่อาศัยอยู่ในต่างแดน หรือกลุ่มที่ไปเที่ยวไปทำธุระในต่างประเทศ ยังต้องหาทางชมละครเรื่องนี้ในวันที่ละครออนแอร์ ที่สำคัญขนาดผู้ชายที่ไม่เคยดูละคร ยังเปลี่ยนพฤติกรรมหันมาจ้องหน้าจอ รอเวลาละครออกอากาศและติดตามชมจนจบตอน เพราะคนไทยติดกันงอมแงมชนิดไม่ยอมพลาดดูแม้แต่ฉากเดียว,เมื่อวันที่ 29 มี.ค. นายชาคริต ดิเรกวัฒนชัย หัวหน้าคณะผู้บริหารสายกิจการองค์กร บริษัทบีอีซี เวิลด์ จำกัด (มหาชน) เจ้าของสถานีโทรทัศน์ช่อง 3 เปิดเผยว่า ละครเรื่องบุพเพสันนิวาสที่ออกอากาศไปเมื่อวันที่ 28 มี.ค. ทำเรตติ้งรวมทั่วประเทศได้ถึง 17.4 ทำลายสถิติละครนาคีที่เคยเป็นละครที่ทำเรตติ้งสูงที่สุดที่ 17.2 ไปเรียบร้อยแล้ว ทำให้ขณะนี้ บุพเพสันนิวาส เป็นละครที่ทำเรตติ้งได้สูงที่สุดนับตั้งแต่ทีวีดิจิทัลเริ่มต้นออกอากาศ เบียดนาคีหล่นไปอยู่ที่ 2,นายชาคริตกล่าวอีกว่า สำหรับละครบุพเพสันนิวาส 3 ตอนพิเศษ Special Edition ที่จะออกอากาศในวันที่ 12, 18 และ 19 เม.ย. หลังละครจบในวันที่ 11 เม.ย. จะเป็นการเล่าเรื่องราวที่มาที่ไปของแม่การะเกดและเกศสุรางค์ว่าเกี่ยวเนื่องกันอย่างไรมาเจอกันได้อย่างไร กับรวมเบื้องหลังบางฉากที่ไม่ได้ออกอากาศ ขณะนี้ทีมงานกำลังหารือร่วมกันว่าจะมีอะไรเซอร์ไพรส์แฟนๆละครในวันที่ 11 เม.ย. ที่เป็นวันอวสานหรือไม่ แต่ยังสรุปไม่ได้ว่าเป็นเซอร์ไพรส์แบบไหน อย่างไร,นอกเหนือจากกระแสในประเทศแล้ว คณะผู้บริหารช่อง 3 ที่เพิ่งเดินทางไปงานฮ่องกง ฟิล์ม มาร์ท ที่ฮ่องกง ร่วมกับกระทรวงพาณิชย์ เมื่อสัปดาห์ก่อน ยังได้รับความสนใจจากประเทศต่างๆ ได้แก่ จีน รวมทั้งประเทศเพื่อนบ้านรอบๆที่ต้องการซื้อลิขสิทธิ์ละครบุพเพสันนิวาสและละครไทยเรื่องอื่นๆไปออกอากาศด้วย เชื่อว่าจะสามารถทยอยปิดการเจรจาได้ภายในไตรมาส 2 ดังนั้น แพลตฟอร์มต่างประเทศที่นำละครบุพเพสันนิวาสไปออกอากาศขณะนี้คือละเมิดลิขสิทธิ์ทั้งนั้น และทางช่องกำลังทยอยแจ้งปิดอยู่ นายชาคริตกล่าว,นายชาคริตยังกล่าวด้วยว่า ความนิยมในละครบุพเพสันนิวาสทำให้เรตติ้งรวมของช่องเพิ่มขึ้น โดยพบว่ากระแสในโลกออนไลน์ช่วยดึงผู้ชมให้เข้ามาดูสดทางทีวีมากขึ้นด้วย แต่ทั้งหมดทั้งปวงเป็นเพราะละครสนุก น่าติดตาม จึงทำให้มีคนสนใจชมทั้งสดและย้อนหลังมากมายขนาดนี้ หลังละครจบ เราต้องพยายามรักษาเรตติ้งไว้ให้ได้ต่อเนื่อง โดยละครที่ออกอากาศต่อคือ หนึ่งด้าวฟ้าเดียว เป็นละครโทนเดียวกัน หวังว่าจะได้กระแสต่อ แต่ความจริงจะเป็นอย่างไร เป็นสิ่งที่คาดการณ์ยาก,น.ส.สุธิดา มาไลยพันธุ์ หัวหน้าหน่วยงานธุรกิจดิจิทัล บริษัทบีอีซีไอ คอร์ปอเรชั่น จำกัด บริษัทสื่อดิจิทัลของช่อง 3 เปิดเผยว่า ความนิยมในละครบุพเพสันนิวาสทำให้การเข้าชมละครย้อนหลังจากช่องทางออนไลน์ผ่านแพลตฟอร์ม Mello ของช่อง 3 มีจำนวนผู้ชมสูงสุด 1.5 ล้านคนต่อวัน ยอดการชมวีดิโอกว่า 180 ล้านครั้งในเดือน มี.ค.เดือนเดียว ขณะที่ยอดดาวน์โหลดแอพพลิเคชั่น Mello ที่เพิ่งเปิดตัวเมื่อกลางเดือน มี.ค. มีทั้งสิ้น 1.3 ล้านดาวน์โหลด ตั้งเป้า 5 ล้านดาวน์โหลดภายในปีนี้ ทั้งนี้ ปัจจุบันโครงสร้างรายได้ของช่อง 3 ประกอบด้วยรายได้จากโฆษณาบนทีวีครองส่วนแบ่งกว่า 80-90% ที่เหลือเป็นรายได้จากการขายคอนเทนต์ ไปต่างประเทศ และโฆษณาออนไลน์,ที่โรงแรมแกรนด์ เมอร์เคียว วันเดียวกัน มีการจัดงานเสวนา การส่งเสริมความร่วมมือทางวัฒนธรรมระหว่างประเทศไทยและสาธารณรัฐ ประชาชนจีนอย่างยั่งยืนผ่านสื่อบันเทิง นายพันธุ์ธัมม์ ทองสังข์ รองเลขาธิการสมาพันธ์สมาคมภาพยนตร์แห่งชาติ กล่าวถึงกระแสละครบุพเพสันนิวาสในสาธารณรัฐประชาชนจีนว่า กระแสละครไทยในจีนช่วง 5 ปีที่ผ่านมา ได้รับความนิยมเพิ่มมากขึ้นเรื่อยๆ แม้ว่าการฉายละครไทยในจีนยังไม่ได้มีการซื้อขายลิขสิทธิ์อย่างเป็นทางการ แต่แฟนละครก็หาชมได้ ผ่านช่องทางออนไลน์ ที่มีผู้นำละครมาลงไว้ในอินเตอร์เน็ต มีซับไตเติลแปลเป็นภาษาจีนให้พร้อมสรรพ ส่งผลให้นักแสดง ดาราไทย ไปโด่งดังที่จีนจำนวนมาก ทั้งไมค์-พิรัชต์, ออม-สุชา, มาริโอ้ และล่าสุด ละครบุพเพสันนิวาส เป็นอีกหนึ่งเรื่องที่ได้สร้างปรากฏการณ์อาละวาดความนิยมในจีน มีชาวจีนมีการโพสต์ข้อความถึงละครเรื่องนี้พุ่งเป็นอันดับ 1 มาแล้ว นั่นแปลว่า กระแสละครก่อเกิดความนิยมตั้งแต่ยังไม่มีการซื้อขายละครอย่างถูกกฎหมาย,ผมเชื่อว่าจนถึงวันนี้ช่อง 3 ยังคงไม่ได้ขายละครเรื่องบุพเพสันนิวาสให้กับทางผู้ประกอบการจีน แต่ด้วยกระแสของละครในประเทศไทยก่อให้เกิดความสนใจของคนจีนที่ติดตามละครไทยมาโดยตลอด เมื่อได้ข่าวยิ่งอยากติดตามชม ลองเปรียบเทียบได้กับกลุ่มแฟนละครคนไทยที่ติดตามภาพยนตร์ หรือซีรีส์เกาหลี หลายเรื่องที่หาดูได้จากอินเตอร์เน็ต บางเรื่องมีการพากย์ บางเรื่องขึ้นซับแปลภาษาไทย พอมีเรื่องอะไรใหม่ๆก็มาคุยกันจนเกิดเป็นกระแสติดตามเชียร์จนได้รับความนิยมจากคนไทยและตามรอยไปเที่ยวสถานที่ต่างๆ อย่างเกาะนามิ เป็นต้น เช่นเดียวกันกับบุพเพสันนิวาส ที่มีคอมมูนิตี้ชาวจีนที่เป็นแฟนคลับละครไทยเหนียวแน่น เมื่อรู้ว่าเรื่องนี้เกิดปรากฏการณ์ฮิตในไทย ก็มีการพูดคุยกันและเรียกร้องให้มีการแปลเป็นภาษาจีน เมื่อฉายออกมาแล้ว คนชื่นชอบเพราะเนื้อหาสนุก ได้เห็นการแต่งตัวแปลกๆของนักแสดง คนก็โพสต์และแชร์ผ่านสังคมออนไลน์กันจนครั้งหนึ่งขึ้นประวัติศาสตร์จีนเป็นอันดับ 1 ถือเป็นเรื่องที่อัศจรรย์ของละครไทยที่โด่งดังมากทีเดียว นายพันธุ์ธัมม์กล่าว,รองเลขาฯสมาพันธ์สมาคมภาพยนตร์แห่งชาติ กล่าวต่อว่า หากไทยและจีนมีการซื้อขายละครกันอย่างถูกกฎหมายจะนำไปสู่การโปรโมตกันเป็นเรื่องเป็นราว ลองนึกดูว่าถ้านำโป๊ปและเบลล่าไปเดินสายพบปะแฟนคลับ คงจะเกิดปรากฏการณ์เหมือนช่วงงานอุ่นไอรัก คลายความหนาวขึ้นที่ปักกิ่งได้แน่นอน เพราะเพียงช่วงเวลาที่ผ่านมา สื่อต่างๆได้นำเสนอให้เห็นว่า ด้วยกระแสละครบุพเพสันนิวาส ทำให้คนไทยร่วมแต่งกายแบบไทย และกลุ่มแฟนคลับละครจะต้องตามกระแสแต่งตัวตามละครเรื่องนี้ ทั้งคุณพี่หมื่น หรือแม่การะเกด แม้จะเป็นเพียงคอมมูนิตี้เล็กๆของคนจีน เพียงพันคนหมื่นคนที่คนสนใจ แต่ก็จะเป็นภาพที่ส่งผลให้คนจีนกว่า 1,000 ล้านคนได้เห็น ก่อให้เกิดภาพการข้ามวัฒนธรรมที่น่าสนใจระหว่าง 2 ประเทศ,นายพันธุ์ธัมม์กล่าวอีกว่า อีกทั้งยังนำไปสู่การดึงดูดให้มาตามรอยสถานที่ถ่ายทำในละคร สนใจอยากรู้จักอาหารไทยตามไปด้วย อย่างไรก็ตาม เป็นเรื่องที่น่าเสียดายที่ ณ วันนี้ มีการนำละครไปฉายแบบที่ช่อง 3 ไม่ได้รับประโยชน์ เพราะยังไม่มีการทำให้ถูกกฎหมาย เลยยังไม่มีการโปรโมตอย่างเต็มตัว ดังนั้น ประเทศไทยควรหาโอกาสเข้าไปทำการตลาดกับจีน เพื่อให้อุตสาหกรรมละครไทยไปได้ไกลกว่านี้,ขณะเดียวกัน เพจอ้ายจงที่เป็นเพจของคนไทย ในจีน ยังได้โพสต์ข้อความเกี่ยวกับละครเรื่องนี้เมื่อคืนวันที่ 28 มี.ค. หลังละครบุพเพสันนิวาสออนแอร์ แล้วว่า เมื่ออ้ายจงไปอยู่ในกลุ่มแชตคนจีน ที่คุยเรื่องบุพเพสันนิวาส+อัพเดตกระแสบุพเพสันนิวาสในโลกออนไลน์จีน หลังละครวันนี้เพิ่งจบลงไป ตอนนี้ ขึ้นคำค้นหายอดฮิต อันดับที่ 32 คนค้นหากว่าแสนคนใน weibo อ้ายจงเข้าไปอยู่ในกลุ่มแชตของคนจีนที่คุยกันเกี่ยวกับละครบุพเพสันนิวาส โดยมีสมาชิกเกือบ 500 คน ทุกคนต่างดูไลฟ์สดไปคุยกันไป ส่วนใหญ่บอกว่าละครตอนนี้ มีประวัติศาสตร์เยอะเลย-พระเอกนางเอกหวานมาก มีฉากหวานเยอะเลย-พ่อแม่พระเอกก็แอบหวานนะนี่,เพจอ้ายจงยังระบุข้อความด้วยว่า แฟนละครชาวจีน ไม่ชอบ 男三 (ตัวหลักคนที่สามฝั่งผู้ชาย ซึ่งก็คือ พระฤทธิกำแหง-หลุยส์ สก็อต) ทำไมฉากที่พระเอกนางเอกออกมาดูพระจันทร์ ไม่กอดกัน โฆษณาเยอะมาก ฉายแป๊บๆก็โฆษณา สงสารคนไทย 55-วันพรุ่งนี้ (29มี.ค.) คงละลายแน่ๆ มีฉากหวานเยอะน่าดู ซับบางอันเหมือนจะแปลผิด (ไลฟ์สดในจีน มีแปลซับสดๆเลย) พวกเรา (คนจีนในกลุ่มแชต) ก็ลำบากเหมือนกันนะนี่ อดหลับอดนอนดูละคร อ้ายจงเข้าไปดูในกลุ่มแชตของคนจีน บอกเลยว่าถึงไม่ดูละครแบบสดๆ ก็รู้เรื่อง เพราะคุยกันแบบอัพเดตสดๆตลอด จนหลายคนบอกว่า นี่นั่งดูไป แชตไปเลยนะนี่,ส่วนความเคลื่อนไหวของพระเอกสุดฮอตแห่งปี ที่สาวๆทั้งประเทศเห็นหน้าแล้วใจละลาย โป๊ป-ธนวรรธน์ วรรธนะภูติ เจ้าของที่มาของคำว่า โป๊ปห้างแตก พร้อมด้วยหน่อง-อรุโณชา ภาณุพันธุ์ ผู้จัด ละคร และบรรดาศิษยานุศิษย์ของพระมหาวุฒิชัยวชิรเมธี หรือ ว.วชิรเมธี ได้ไปร่วมพิธีเททองหล่อระฆังมหาชัยยะมงคล ประจำศูนย์วิปัสสนาไร่เชิญตะวัน ต.ห้วยสัก อ.เมืองเชียงราย ของพระมหาวุฒิชัย วชิรเมธี ที่เป็นประธานฝ่ายสงฆ์ นายธานินทร์ สุภาแสน อดีต ผวจ.เชียงราย เป็นประธานฝ่ายฆราวาส โดยมีแฟนคลับละครและผู้ที่ชื่นชอบในตัวโป๊ปแต่งกายชุดไทยย้อนยุคอย่างสวยงามมาร่วมงานกันคับคั่งเพื่อรอเห็นโฉมหน้าและถ่ายรูปพระเอกในดวงใจอย่างใกล้ชิด,พระมหาวุฒิชัย วชิรเมธี ได้นำโป๊ปและคณะชมตลาดนัดอินทรีย์ของโรงเรียนชาวนาตามปรัชญาพุทธเศรษฐศาสตร์และเศรษฐกิจพอเพียง มีพ่อค้าแม่ค้าต่างแต่งกายย้อนยุคต้อนรับพี่หมื่นโป๊ปและคณะอย่างอบอุ่น พร้อมร่วมกันอัญเชิญแท่งเงินและแท่งทองคำสู่มณฑลพิธีหล่อระฆังมหาชัยยะมงคล ณ ลานวิหารดิน,ที่จังหวัดชัยนาท นางศุธิรา พงษ์เดิม แม่ค้า ขายยำแหนมที่ถนนคนเดิน อ.เมืองชัยนาท เปิดเผยว่า จากกระแสละครออเจ้าฟีเวอร์ เพื่อกระตุ้นยอดขายยำแหนม ทั้งเจ้าของร้านและลูกน้องจึงพากันแต่งชุดไทยขายของซึ่งก็ได้ผล มีลูกค้ามาอุดหนุนมากมาย พร้อมเปลี่ยนเมนูอาหารเป็นข้าวยำออเจ้า ยำขนมจีนพี่หมื่นและไส้ย่างอีปริก มีป้ายตัวละครต่างๆ ตามเมนูชื่อให้ลูกค้าถ่ายรูปขณะยืนรอคิวสั่งกลับบ้านสร้างสีสันและยอดขายที่พุ่ง 2-3 เท่าตัวจากเดิม,ขณะที่ในอีกด้านที่มีผู้ถกเถียงกันถึงการแต่งชุดไทยไปถ่ายภาพในการทำบัตรประชาชนนั้น วันเดียวกัน ที่กรมการปกครอง นายอำนาจ โพธิ์สอาด ผู้อำนวยการส่วนบัตรประชาชน สำนักบริหารการทะเบียน กรมการปกครอง กล่าวถึงกระแสการใส่ชุดไทยโบราณถ่ายรูปติดบัตรประจำตัวประชาชน ว่า สามารถทำได้ กฎหมายไม่ได้ห้ามสำหรับชุดไทย หากแต่งกายอย่างเหมาะสม สุภาพ ไม่น่าเกลียด แต่ชุดไทยเป็นชุดสวยงามไม่น่าเกลียดอยู่แล้ว อย่างมากเป็นชุดห่มสไบเปิดไหล่ข้างเดียว สำหรับข้อห้ามในการแต่งกายถ่ายรูปติดบัตร คือ 1.ไม่สวมหมวก หรือแว่นตาสีเข้ม 2.ไม่ใส่ผ้าคลุมหน้าหรือผ้าโพกศีรษะ เว้นแต่ผู้มีความจำเป็นทางศาสนา เช่น ศาสนาอิสลาม หรือซิกข์ อย่างไรก็ตาม การคลุมหน้าต้องเปิดให้เห็นทั้งใบหน้า หน้าผาก คิ้ว ตา จมูก ปากและคาง ดังนั้นหากจะใส่ชฎาไม่สามารถทำได้ เพราะถือว่าเป็นการสวมหมวกหรือโพกศีรษะ ไม่ถูกต้องตามกฎหมาย,ด้านบรรยากาศงานหนังสือแห่งชาติ วันเดียวกันนี้ ที่ศูนย์การประชุมแห่งชาติสิริกิติ์ น.ส.กวิยา เนาวประทีป บรรณาธิการสำนักพิมพ์บริษัท แฮปปี้ บานานา จำกัด ผู้พิมพ์และจัดจำหน่ายนวนิยาย บุพเพสันนิวาส และนวนิยายเรื่องอื่นๆที่เขียนโดย รอมแพง หรือ น.ส.จันทร์ยวีร์ สมปรีดา เผยว่า สำนักพิมพ์ได้นำหนังสือนวนิยายบุพเพสันนิวาสมาออกร้านวางจำหน่ายที่บูธคิว 02 โซนซี 2 จำนวน 1,300 เล่ม ปรากฏว่า ได้รับความสนใจจากประชาชนนักอ่านหนังสือเป็นจำนวนมาก แค่ 3 ชั่วโมง จำหน่ายไปแล้ว 600 เล่ม ในวันที่ 31 มี.ค. และ 1 เม.ย. รอมแพงจะมาร่วมพูดและแจกลายเซ็นกับแฟนคลับที่บูธของสำนักพิมพ์,สำหรับบรรยากาศที่ร้านกรมศิลปากร กระทรวงวัฒนธรรม ตลอดทั้งวันยังคงมีประชาชนที่สนใจหนังสือจินดามณี ฉบับพระโหราธิบดี ไปสอบถามติดต่อซื้อหนังสือเป็นจำนวนมาก ทำให้เจ้าหน้าที่ประจำร้านกรมศิลปากรต้องเปิดให้ประชาชนที่ต้องการซื้อหนังสือจินดามณีในวันนี้ ลงชื่อสั่งจองไว้ ให้มารับหนังสือหลังเวลา 17.00 น. ปรากฏว่ามีผู้สนใจมาลงชื่อสั่งจองไปแล้ว 200 เล่ม เจ้าหน้าที่ประจำร้านกรมศิลปากร คาดว่าหนังสือจินดามณี ฉบับพระโหราธิบดี จะขาดตลาดในไม่กี่วันนี้ เนื่องจากจะมีผู้สนใจเกินยอดที่กรมศิลปากรสั่งพิมพ์ไว้,ที่โรงแรมพาร์คไฮแอท กรุงเทพ ค่ำวันเดียวกัน พระเอกดังโป๊ป-ธนวรรธน์ วรรธนะภูติ เดินทางมา สร้างสีสันในงานเปิดตัวผลิตภัณฑ์ นามุ ไลฟ์ สเนล ไวท์ โกลด์ และกล่าวถึงฉากหวานโรแมนติกในละครที่ออนแอร์เมื่อคืนวันที่ 29มี.ค.ว่า รับรองแฟนละครจิกหมอนแน่นอน เพราะเป็นฉากให้หมอนกันและหอมแก้ม เริ่มถึงเนื้อถึงตัวกัน เป็นซีนหวานๆ ส่วนฉากที่มีหอมแก้ม เทคเดียวผ่าน พลิ้วๆเลยกับบทเลิฟซีน (หัวเราะ),ผู้สื่อข่าวถามว่า เรตติ้งละครนี้แซงละครเรื่อง นาคี แล้ว โป๊ปกล่าวว่า ละครช่องเดียวกันจะไม่แข่งกัน หวังว่าจะสูงกว่านี้ เหลือ 4 ตอน น่าจะจบก่อนสงกรานต์ เนื้อเรื่องน่าจะเข้มข้นกว่านี้ เรื่องความฟินจิกหมอนของตัวละคร 3 คู่จะเข้มข้นมากขึ้น จะมีทั้งดราม่าและมีหวานอีก คนดูน่าจะยิ่งชอบ ส่วนที่มีตัดต่อตอนพิเศษเพิ่มขึ้นมา 3 ตอน ยังไม่รู้ว่าจะเป็นอย่างไร เมื่อถามว่า ถูกชมว่าฝีมือการแสดงดีขึ้น โป๊ปกล่าวติดตลกว่า ฝีมือไม่เท่าไหร่ แต่เน้นหน้าตา พร้อมอมยิ้มแบบละมุนละไมก่อนกล่าวว่าล้อเล่น ตั้งแต่ทำงานมาก็รู้สึกว่าตั้งใจทำงานเป็นมืออาชีพมากขึ้น เวลาเข้าฉากหรือสวมบทบาทจะเป็นคนนั้น ตอนนี้ก็มีประสบการณ์มากขึ้น ตั้งใจทำงานและรักษามาตรฐานให้ดีขึ้น แม้แต่ซีนเล็ก เวลาเข้าไปในฉากก็ต้องเต็มที่ไม่ปล่อยผ่านไป,ผู้สื่อถามว่า คนชอบโป๊ปเล่นพีเรียดย้อนยุค โป๊ปกล่าวว่า อาจจะเป็นสิ่งที่คนดูชอบ ส่วนใหญ่จะชอบให้เล่นดราม่า จริงจัง คาแรกเตอร์ สุขุม นิ่งๆ ส่วนตัวไม่ค่อยชอบเล่นพีเรียด ชอบบทปัจจุบันมากกว่า อยากแต่งตัวทันสมัย หลายคนทักว่าตนดูเหมือนคนโบราณ นอกจากนี้ อยากเล่นบทพระนเรศวร อย่างเรื่อง หนึ่งด้าวฟ้าเดียว ทั้งรักทั้งรบ ที่จะออนแอร์ต่อจากเรื่องนี้ ส่วนเรื่องรำบวงสรวงวันอาทิตย์นี้คงไม่ได้รำ เพราะรำไม่เป็น แต่ไปร่วมงานแสดงความยินดี ทางทีมงานบนเอาไว้
บุพเพสันนิวาส ของเขาแรงจริงๆนะคุณพี่ เพลานี้ทำเรตติ้งรวมทั่วประเทศแตะ 17.4 แซงนาคีขึ้นที่ 1 ละครที่มีเรตติ้งสูงสุดนับตั้งแต่ทีวีดิจิทัลเริ่มออกอากาศ
ข่าวหน้า1,บุพเพสันนิวาส,ชุดไทย,ถ่ายบัตรประชาชน,ตอนพิเศษ